**Προς:** τον Υπουργό Ανάπτυξης και Επενδύσεων

 Κύριο Άδωνι Γεωργιάδη

Αθήνα, 12/07/2019

Αρ. Πρωτ. 77

Αξιότιμε Κύριε Υπουργέ,

Υπάρχει μία σειρά θεμάτων που απασχολούν Επιμελητήρια και μικρομεσαίους και άπτονται της αρμοδιότητας σας, όπως και ορισμένα άλλα για την επίλυση των οποίων ζητάμε την συνδρομή σας. Ενδεικτικά σας αναφέρω:

1. **Θεσμικό πλαίσιο λειτουργίας Επιμελητηρίων**: Εφαρμογή, αλλαγές, σημεία που χρήζουν διευκρινίσεων και παράμετροι που επηρεάζουν τη βιωσιμότητα των περισσοτέρων Επιμελητηρίων της χώρας (πχ ΓΕΜΗ)
2. **Μεταφορά προσωπικού στα Επιμελητήρια**: Εξαιτίας ασάφειας του νόμου για τη μεταφορά του προσωπικού από τις Αστικές Εταιρείες στα Επιμελητήρια ως ΙΔΑΧ, δεν διευκρινίζεται η αναγνώριση της προϋπηρεσίας των εργαζομένων. Υπάρχουν πλέον υπάλληλοι δύο «ταχυτήτων» με ότι μπορεί να σημαίνει αυτό για την εύρυθμη λειτουργία των Επιμελητηρίων, ενώ εγείρεται και ηθικό ζήτημα.
3. **Early Warning Europe**: Επαγγελματικό Επιμελητήριο Αθηνών και ΓΣΕΒΕΕ υλοποιούν στην Ελλάδα το Ευρωπαϊκό Πρόγραμμα Early Warning (Πρόγραμμα Έγκαιρης Προειδοποίησης). 800 επιχειρήσεις έχουν ενταχθεί, περισσότερες από κάθε άλλη χώρας της Ευρώπης στην οποία εφαρμόζεται το Πρόγραμμα που στηρίζει σημαντικά το Επιχειρείν. Επισυνάπτουμε φάκελο με όλα τα στοιχεία του Προγράμματος.
4. **Ανοιχτά Κέντρα Εμπορίου (Open Mall)**: Αναμένουμε από το Υπουργείο Ανάπτυξης & Επενδύσεων, την αποστολή των αποφάσεων για την υλοποίηση των εγκεκριμένων έργων που μπορούν να τονώσουν σημαντικά την επιχειρηματικότητα
5. **Πλαίσιο αγοράς**: Ωράριο λειτουργίας καταστημάτων, θέμα Κυριακών (8 παραγωγικές Κυριακές είναι αρκετές), εκπτώσεις, προωθητικές ενέργειες.
6. **Αναπτυξιακή Τράπεζα**: Με τόσο υψηλό κόστος δανεισμού και τις γραφειοκρατικές διαδικασίες που απαιτούνται, δεν καλύπτει τις πραγματικές ανάγκες της αγοράς.
7. **ΕΣΠΑ 2021-2027**: Αναγκαίο να αυξηθεί το ποσοστό που θα ενισχύσει την εμπορική δραστηριότητα.
8. **Νέο μοντέλο αδειοδοτήσεων:** Χρειάζεται να μειωθεί ο απαιτούμενος χρόνος αδειοδοτήσεων και να μην μπαίνουν γραφειοκρατικά προσκόμματα.
9. **Παράνομο εμπόριο**: Μείζον πρόβλημα για τη μικρομεσαία επιχειρηματικότητα και για την εικόνα του κέντρου της Αθήνας.
10. **Φορολογία, εισφορές, πάταξη της φοροδιαφυγής**: Είναι τα μεγάλα «αγκάθια» για τη μικρομεσαία επιχειρηματικότητα και αποτελούν ανασταλτικό παράγοντα για την αναπτυξιακή πορείας της χώρας. Δεν ανήκουν στο χαρτοφυλάκιο του Υπουργείου σας, όμως ελπίζουμε στην στήριξη σας για τις διορθωτικές κινήσεις που είναι αναγκαίες προκειμένου να επιτευχθεί η επανεκκίνηση της ελληνικής οικονομίας.

**ΘΕΜΑ 1. ΘΕΣΜΙΚΟ ΠΛΑΙΣΙΟ ΛΕΙΤΟΥΡΓΙΑΣ ΕΠΙΜΕΛΗΤΗΡΙΩΝ**

Κύριε Υπουργέ ο επιμελητηριακός θεσμός πρέπει να προστατευθεί ως κόρη οφθαλμού γιατί μπορεί να στηρίξει ουσιαστικά τις επιχειρήσεις, ειδικά τις μικρομεσαίες, κάτι που θα έχει αδιαμφισβήτητα θετικό αποτύπωμα και στην οικονομία.

Εκ του θεσμικού τους ρόλου τα Επιμελητήρια αποτελούν σύμβουλο της Πολιτείας στον σχεδιασμό και την άσκηση της οικονομικής πολιτικής. Είναι, ως εκ τούτου, σημαντική η συμβολή τους κατά την επεξεργασία των μέτρων και πολιτικών, καθώς γνωρίζουν από πρώτο χέρι τα προβλήματα της αγοράς και των επιχειρήσεων και μπορούν να προτείνουν λύσεις. Δυστυχώς, σε πολλές περιπτώσεις τα Επιμελητήρια καλούνται να παρέμβουν εκ των υστέρων, σε θέματα που προκύπτουν από την άσκηση πολιτικών. Προσβλέπουμε, ως εκ τούτου, στη συνεργασία των δύο πλευρών προς όφελος των επιχειρήσεων και της οικονομίας.

Σε ό,τι αφορά το υπό διαβούλευση Σχέδιο Νόμου για τη λειτουργία του ΓΕ.ΜΗ στα Επιμελητήρια οι παρατηρήσεις μας έχουν ως εξής:

Θα πρέπει να υπάρξει νομοθετική ρύθμιση με την οποία θα καθορίζεται η αρμοδιότητα της Υ.ΓΕ.ΜΗ των Επιμελητηρίων. Τόσο η «καθ’ύλην», η οποία συνίσταται στον καθορισμό του αντικειμένου που υπάγεται στη δραστηριότητα του συγκεκριμένου οργάνου, όσο και η «κατά τόπο», η οποία συνίσταται στον καθορισμό μιας εδαφικής περιοχής εντός της οποίας το όργανο ασκεί την καθ’ ύλην αρμοδιότητά του. Είναι σαφές, **ότι πρώτα ερευνάται – διαπιστώνεται, η υλική αρμοδιότητα, και ακολουθεί η εξεύρεση της τοπικής.** Όμως, ο προσδιορισμός της υλικής αρμοδιότητας μεταξύ των Επιμελητηρίων είναι το θολό – προβληματικό στοιχείο, και επιβάλλεται να αναμορφωθεί και προσδιοριστεί με αντικειμενικά και λειτουργικά κριτήρια, **πως ακριβώς θα εξευρεθεί η τοπική αρμοδιότητα;**

Κατά το ισχύον θεσμικό πλαίσιο, κατά την παράγραφο 1 του άρθρου 64 του ν.4497/2017, ρητά ορίζεται, ότι: «μέλη του Επιμελητηρίου είναι αυτοδίκαια τα νομικά και φυσικά πρόσωπα που υποχρεούνται να εγγράφονται στο Γενικό Εμπορικό Μητρώο (Γ.Ε.ΜΗ.), σύμφωνα με το ν. 3419/2005 (Α' 297) από τη στιγμή εγγραφής τους σε αυτό και μέχρι τη διαγραφή τους από αυτό». Είναι, προφανής η ριζική θεσμική διαφοροποίηση του τρόπου εγγραφής των μελών των επιμελητηρίων (αυτοδίκαια, μέσω του ΓΕ.ΜΗ), από αυτόν που περιγραφόταν σε προηγούμενα και ήδη καταργηθέντα με τον ν. 4497/2017 νομοθετήματα. Στον ίδιο νόμο, στο άρθρο 67 αυτού, ορίζεται η κατανομή των μελών στα τμήματα, όπου διαπιστώνεται, ότι στη παράγραφο 3 του εν λόγω άρθρου, μεταξύ άλλων, ρητά διατυπώνεται, ότι: «3. Το αντικείμενο δραστηριότητας των επιχειρήσεων **για την κατάταξή τους** …., **ανά Επιμελητήριο** …… **κρίνεται σύμφωνα με την κύρια δραστηριότητά τους, όπως αυτή προκύπτει από την Εθνική Ονοματολογία Οικονομικών Δραστηριοτήτων**..».

Ο νομοθέτης, συνεπώς, θέλησε με το πρόσφατο νομοθέτημά του να αναγορεύσει, ως κριτήριο για την κατάταξη των μελών ανά Επιμελητήριο, **την κύρια δραστηριότητα**, όπως αυτή προκύπτει **από την Εθνική Ονοματολογία Οικονομικών Δραστηριοτήτων**. Είναι, εξίσου προφανές ότι δεν επέλεξε ως κριτήριο, ούτε τη νομική μορφή της επιχείρησης, αλλά ούτε και τα οικονομικά μεγέθη.

**Όμως, διότι, ουδέποτε εκδόθηκε η Υπουργική Απόφαση** για τη κατανομή των μελών με κριτήριο τον κύριο ΚΑΔ δραστηριότητας, κάθε Επιμελητήριο προχωρεί σε δική του ερμηνεία, και εφαρμόζει όποια κριτήρια εμφανίζονται προσφορότερα ανά περίσταση, με αποτέλεσμα να εμφανίζεται Εμποροβιομηχανικό Επιμελητήριο που εγγράφει ως μέλη του, τον μεγαλύτερο αριθμό από κάθε άλλο επιμελητήριο, **επιχειρήσεων Ι.Κ.Ε.,** δηλαδή, επιχειρήσεων με εκ του νόμου κεφάλαιο ενός (1) Ευρώ!! Με ένα (1) ευρώ, λοιπόν, κεφάλαιο, ο φυσικός χώρος της επιχειρηματικής αυτής δραστηριότητας μπορεί να είναι το συγκεκριμένο Επιμελητήριο; Για την διευθέτηση, λοιπόν, των ασαφειών και αμφισβητήσεων, έχει αναζητηθεί, κατ’επανάληψη, από την επιμελητηριακή κοινότητα, η έκδοση ΥΑ για τη κατανομή των μελών με κριτήριο τον κύριο ΚΑΔ δραστηριότητας. Η θέση αυτή υποστηρίζεται και επικροτείται σθεναρά και από την Υπηρεσιακή δομή των Επιμελητηρίων της χώρας, όπως αυτή, άλλωστε, καταγράφεται και στο από 12.10.2018 έγγραφο της Προϊσταμένης Γενικής Διεύθυνσης του ΕΒΕΑ, με θέμα: Κατάταξη των επαγγελματιών στα Επιμελητήρια με βάση τον κύριο ΚΑΔ κάθε επαγγέλματος.

Στο υποβληθέν προς διαβούλευση σχέδιο νόμου περιλαμβάνεται διάταξη με την οποία συνιστάται οργανική θέση δικηγόρου για την συμβουλευτική υποστήριξη της Υ.ΓΕ.ΜΗ. Αντίστοιχα, στις αποσταλείσες από την ΚΕΕΕ προτάσεις, περιλαμβάνεται η ακόλουθη προτεινόμενη τροποποίηση:

«*Στο άρθρο 3 παράγραφος 5 να συμπληρωθεί εδάφιο ως εξής :*

*Μεταβατικά και μέχρι την πλήρωση των ανωτέρω το έργο του ανωτέρω επιστημονικού συνεργάτη μπορεί να διεκπεραιώνεται από δικηγόρο ή δικηγόρους αντίστοιχης ειδίκευσης,* ***που προσλαμβάνει η ΚΕΕΕ*** *με ετήσιες συμβάσεις έμμισθης εντολής, οι οποίοι* ***θα εδρεύουν στην*** *ΚΕΕ και προς τους οποίους θα διαβιβάζονται ηλεκτρονικά από τις Υ.Γ.Ε.ΜΗ των Επιμελητηρίων τα αντίστοιχα αιτήματα*».

Η εκτίμησή μας είναι ότι η προτεινόμενη τροποποίηση συγκρούεται ευθέως με την διοικητική αυτοτέλεια εκάστου επιμελητηρίου, αφού, μεταφέρεται αναιτιολόγητα η αποφασιστική αρμοδιότητα αυτού, ως προς την επιλογή του προσώπου του δικηγόρου Υ.ΓΕ.ΜΗ, στην ελεύθερη κρίση της ΚΕΕΕ. Είναι, όμως, προφανές, ότι το αρμόδιο επιμελητήριο είναι το μόνο που γνωρίζει αυθεντικά τις υπηρεσιακές του ανάγκες και ιδιαιτερότητες, αλλά και τις τοπικές επιχειρηματικές συνθήκες, ώστε να μπορεί να επιλέξει τον καταλληλότερο νομικό συνεργάτη. Παράλληλα, δεν είναι θεμιτό ο τόπος εγκατάστασης του δικηγόρου να είναι εκτός αυτού, της εγκατάστασης του επιμελητηρίου, όπως προτείνεται από την ΚΕΕΕ. Τούτο, διότι, ο χώρος της καθημερινής συναλλαγής κάθε επιμελητηρίου, όπου είναι εγκατεστημένη και η υπηρεσιακή δομή του, είναι και ο φυσικός χώρος για την παροχή της συμβουλευτικής υποστήριξης από τον δικηγόρο Υ.ΓΕ.MH.

Προτείνεται, συνεπώς, η τροποποίηση της πρότασης της ΚΕΕΕ, ως εξής :

«*Μεταβατικά και μέχρι την πλήρωση των ανωτέρω το έργο του ανωτέρω επιστημονικού συνεργάτη μπορεί να διεκπεραιώνεται από δικηγόρο ή δικηγόρους αντίστοιχης ειδίκευσης,* ***που προσλαμβάνει το κάθε Επιμελητήριο*** *με ετήσιες συμβάσεις έμμισθης εντολής, οι οποίοι* ***θα παρέχουν τις υπηρεσίες τους στην έδρα αυτού. Σε περίπτωση αδυναμίας Επιμελητηρίου να προβεί στη προηγούμενη διαδικασία, η ΚΕΕΕ, μετά από προηγούμενο αίτημα, δύναται να αναλαμβάνει τη διεκπεραίωση αυτής***».

Η τροποποίηση της ΚΕΕ με την οποία η υποστήριξη και *Ανάπτυξη* *Πληροφοριακών Συστημάτων Γ.Ε.ΜΗ. & ΥΜΣ,* ***υπάγεται απ’ ευθείας στον Πρόεδρο της ΚΕΕΕ, ο οποίος επιλέγει και τοποθετεί τον Προϊστάμενο και το προσωπικό της μονάδας****, ομοίως, η αναλογικά αντίστοιχη εξουσία των Προέδρων των Επιμελητηρίων, και τέλος, η κατ’ αποκλειστικότητα άσκηση αρμοδιοτήτων ΓΕ.ΜΗ από τον Προϊστάμενο, πρέπει να προβληματίσουν έντονα τη Γ.Σ., ώστε να συνεκτιμηθούν :*

(α) αν η υπαγωγή αποκλειστικά στον Πρόεδρο (ΚΕΕΕ ή Επιμελητηρίου) είναι επιθυμητή ή σκόπιμη. Τούτο, διότι, αφενός, δεν φαίνεται να αιτιολογείται η απόσπαση σχετικής αποφασιστικής αρμοδιότητας από την Δ.Ε. (της ΚΕΕΕ-Επιμελητηρίων), αφετέρου, η άσκηση αυτής, (με ποιο τρόπο και σε ποια έκταση), υπό μόνου του Προέδρου, πρέπει να διερευνηθεί αν συνεπάγεται, και σε ποιόν βαθμό, δημιουργία, ενδεχομένως, ευθυνών, και δυνατότητα έγερσης αξιώσεων τρίτων.

(β) αν είναι νομικά ασφαλές και αυτονόητο, στο κανονιστικό περιβάλλον λειτουργίας του ΓΕ.ΜΗ, οποιοδήποτε μονομελές όργανο διοίκησης, (Προϊστάμενος), να έχει τη δυνατότητα μονομερούς δράσης, αυτονομημένης από την υπηρεσιακή λειτουργία του υπόλοιπου Επιμελητηρίου, ώστε να ασκεί, «αποκλειστικά», τις σχετικές αρμοδιότητες. Εκτός, όμως, από προφανή προβλήματα κεντρικής άσκησης του υπηρεσιακού ελέγχου, από τους ασκούντες τη διεύθυνση της υπηρεσιακής δομής κάθε επιμελητηρίου, αντίστοιχα ζητήματα θα ανακύψουν και στη δυνατότητα ελέγχου από πλευράς διοίκησης αυτού, (Δ.Ε.), αλλά, και στην εκ του νόμου ανάληψη, ενδεχομένως, ευθυνών, είτε του συλλογικού οργάνου διοίκησης, είτε του νομικού προσώπου, από την αποκλειστική εκ μέρους του Προϊσταμένου άσκηση των αρμοδιοτήτων του.

Τέλος, αναφερόμαστε συνοπτικά σε προηγούμενες θέσεις της επιμελητηριακής κοινότητας (ΚΕΕΕ) για την τροποποίηση συγκεκριμένων διατάξεων της ισχύουσας περί Επιμελητηρίων νομοθεσίας, ως ακολούθως:

1.Να προστεθεί ή λέξη «ανεξάρτητες ενώσεις» **(άρθρο 61 α)**, που αναφέρεται στην διοικητική και διαχειριστική αυτοτέλεια και ανεξαρτησία.

2.Η ίδρυση και η κατάργηση, αλλά και η συγχώνευση των επιμελητηρίων **(άρθρο 63)** θα πρέπει να γίνεται με προηγούμενη σύμφωνη και πλήρως αιτιολογημένη πρόταση της Κεντρικής Ένωσης Επιμελητηρίων.

3.Το προβλεπόμενο δημοψήφισμα **(άρθρο 65, παρ. 2 β)** δεν κρίνεται απαραίτητο, είναι χρονοβόρο και δαπανηρό και θα πρέπει να καταργηθεί.

4.Οι νέοι σκοποί των αστικών εταιρειών, που ιδρύουν τα Επιμελητήρια **(άρθρο 65, παρ. 3 β)**, αποτελούν ήδη επιμελητηριακές δράσεις. Θα πρέπει όμως να προστεθεί ότι οι αστικές εταιρείες, οι οποίες αποτελούν ισχυρό έρεισμα επιτυχούς επιμελητηριακής δράσης, μπορούν να αναλαμβάνουν και κάθε άλλο έργο, το οποίο εξυπηρετεί τις επιμελητηριακές αρμοδιότητες.

5.Ο Ενιαίος Κανονισμός Λειτουργίας των Διοικητικών Συμβουλίων των Επιμελητηρίων θα πρέπει να γίνεται με Υπουργική Απόφαση **(άρθρο 69, παρ.7)** όπως ήταν μέχρι σήμερα.

 6.Θα πρέπει να επιτρέπεται η ελεύθερη επανεκλογή του Προέδρου του Επιμελητηρίου **(άρθρο 73, παρ. 7),** πράγμα ισχύει για τους δημοτικούς άρχοντες, τους περιφερειάρχες αλλά και για τους βουλευτές, ώστε να μην παρεμποδίζεται σε επιτυχημένους προέδρους να επανεκλέγονται και να συνεχίζουν το επιτυχές έργο τους.

7.Θα πρέπει να θεσμοθετηθεί ότι τα ανταποδοτικά τέλη από την λειτουργία του Γενικού Εμπορικού Μητρώου αποτελούν επιμελητηριακό έσοδο **(άρθρο 75, παρ. 1),** αφού οι υπηρεσίες του Επιμελητηρίου εξυπηρετούν αυτό και εργάζονται γι αυτό κατά πλήρη απασχόληση.

8.Στο άρθρο περί των πόρων των Επιμελητηρίων **(άρθρο 75)** θα πρέπει να προστεθεί διάταξη περί επιμελητηριακής ενημερότητας των μελών κατά την υποβολή της δήλωσης φόρου εισοδήματος (με ειδικό αριθμό χορηγούμενο από το Επιμελητήριο).

9.Τα Επιμελητήρια, ως έχοντα δικό τους προϋπολογισμό και ως μη επιβαρύνοντα τον Κρατικό Προϋπολογισμό, ευρίσκονται εκτός Γενικής Κυβέρνησης και, ως εκ τούτου, αστόχως ο νομοθέτης **(άρθρο 76)** υπάγει αυτά στο Νόμο 4336/2015 (μετακινήσεις, οδοιπορικά, ημερήσια αποζημίωση και έξοδα παράστασης για άτομα που επιβαρύνουν τον κρατικό προϋπολογισμό), η εφαρμογή του οποίου δεν ισχύει για τα Επιμελητήρια.

10.Για τον ίδιο λόγο, της μη υπαγωγής των Επιμελητηρίων στη Γενική Κυβέρνηση, ο Νόμος 4270/2014 **(άρθρο 77)** δεν έχει εφαρμογή επί των Επιμελητηρίων, τα οποία μπορούν, κατ’ αναλογία και μόνο, να τον εφαρμόσουν προκειμένου να συντάσσονται κάθε χρόνο οι οικονομικές καταστάσεις αυτών.

11.Οι δεσμευτικοί όροι περί τροποποίησης των προϋπολογισμών υπό περιορισμένες προϋποθέσεις και περί ελέγχου οικονομικών καταστάσεων από ελεγκτές ή ελεγκτικά γραφεία **(άρθρο 77, παρ 6 και 8)** πρέπει να απαλειφθούν διότι προσκρούουν στην διαχειριστική αυτοτέλεια των Επιμελητηρίων, ο δε εν προκειμένω έλεγχος γίνεται από το Διοικητικό Συμβούλιο.

 12.Θα πρέπει να προβλεφθεί η έκδοση Κανονισμού Προμηθειών των Επιμελητηρίων με Προεδρικό Διάταγμα **(άρθρο 78)**, ενόψει της διαχειριστικής αυτοτέλειας αυτών.

13.Θα πρέπει να επιτρέπεται η μετάταξη υπαλλήλων των Επιμελητηρίων σε φορείς της Γενικής Κυβέρνησης **(άρθρο 80, παρ. 3),** η δε αποσπάσεις να γίνονται αλλά με επιβάρυνση του φορέα υποδοχής και όχι των Επιμελητηρίων.

14.Ο αριθμός των ειδικών συμβούλων, που προσλαμβάνονται μέχρι την λήξη της θητείας του Διοικητικού Συμβουλίου που τους προσέλαβε **(άρθρο 80, παρ. 5)** θα πρέπει να ορισθεί από 2 έως 7, όπως και προηγουμένως.

15.Το κεφάλαιο αυτό περί πειθαρχικής ευθύνης των αιρετών διοικήσεων των Επιμελητηρίων πρέπει να καταργηθεί διότι προσβάλλει την διοικητική αυτοτέλεια των Επιμελητηρίων και καθιστά τα επιμελητηριακά αιρετά μέλη υπαλλήλους του Υπουργού Οικονομίας και Ανάπτυξης δεδομένου ότι, άλλωστε, υπάρχουν ποινικές διατάξεις σύμφωνα με τον Ποινικό Κώδικα, ο οποίος καλύπτει κάθε ατασθαλία οιασδήποτε μορφής κατά του μέλους του Διοικητικού Συμβουλίου και της Διοικητικής Επιτροπής των Επιμελητηρίων. Ιδιαιτέρως, απαράδεκτα κρίνονται οι διατάξεις των **άρθρων 92, παρ. 1, εδάφ. γ΄ , και 90, παρ. 2, εδάφ. α’ .**

**ΘΕΜΑ 2. Μεταφορά προσωπικού στα Επιμελητήρια**

Πρόκειται για ένα ιδιαίτερα ευαίσθητο θέμα.

Σύμφωνα με το νέο νόμο και μετά το κλείσιμο των Αστικών Εταιρειών των Επιμελητηρίων, οι υπάλληλοί τους έχουν περάσει στα Επιμελητήρια, δηλαδή σε ΝΠΔΔ, εξέλιξη που ενισχύει τα κατά τόπους Επιμελητήρια καθώς έτσι καλύπτονται πάγιες και διαρκείς ανάγκες.

Οι συγκεκριμένοι υπάλληλοι είναι στην πλειονότητά τους νέοι σε ηλικία με πολλά προσόντα και δε χρειάζονται προσαρμογή, καθώς εργάζονταν ήδη για τα επιμελητήρια- ορισμένοι μάλιστα για αρκετά χρόνια.

Όμως εξαιτίας ασάφειας στη νομική διατύπωση δεν είναι απολύτως ξεκάθαρη η αναγνώριση της προϋπηρεσίας τους. Αυτό σημαίνει ότι μπαίνουν με τον εισαγωγικό μισθό με αποτέλεσμα να υπάρχει σημαντική διαφορά σε σύγκριση με τους υπόλοιπους υπαλλήλους, κάτι που κατά τη γνώμη μας αποτελεί κατάφορη αδικία. Εκτιμούμε ότι είναι ένα θέμα που πρέπει να δείτε με προσοχή και τη δέουσα ευαισθησία.

**ΘΕΜΑ 3. Early Warning Europe**

**ΔΗΜΙΟΥΡΓΙΑ ΠΑΝΕΛΛΑΔΙΚΟΥ ΔΙΚΤΥΟΥ ΕΓΚΑΙΡΗΣ ΠΡΟΕΙΔΟΠΟΙΗΣΗΣ ΕΠΙΧΕΙΡΗΣΕΩΝ & ΕΠΑΓΓΕΛΜΑΤΙΩΝ**

Το Ευρωπαϊκό Πρόγραμμα **“Ευρωπαϊκό Δίκτυο Έγκαιρης Προειδοποίησης επιχειρήσεων και 2ης Ευκαιρίας επιχειρηματιών”,** χρηματοδοτείται από την Ευρωπαϊκή Πρωτοβουλία COSME με τη συμμετοχή δεκαπέντε εταίρων (Υπουργεία, Περιφέρειες, Επιμελητήρια, Κοινωνικοί Εταίροι και Μη Κερδοσκοπικοί φορείς), από επτά (7) χώρες (ΔΑΝΙΑ, ΓΕΡΜΑΝΙΑ, ΒΕΛΓΙΟ, ΕΛΛΑΔΑ, ΙΤΑΛΙΑ, ΙΣΠΑΝΙΑ, ΠΟΛΩΝΙΑ) και στοχεύει στη δημιουργία ενός Ευρωπαϊκού Δικτύου για την παροχή υποστήριξης σε επιχειρήσεις και σε επιχειρηματίες, που ενώ επιβίωσαν μέσα στην Κρίση διαπιστώνουν ότι έχουν «κολλήσει» και πρέπει να διαγνώσουν τις πραγματικές αιτίες των προβλημάτων τους (οργανωτικές, κόστος παραγωγής, διάρθρωση πωλήσεων, νέες αγορές κλπ ), είτε έχουν βρεθεί, ιδίως λόγω της Κρίσης, σε αδυναμία εξυπηρέτησης των οφειλών τους και αναζητούν τη βέλτιστη λύση να τις ρυθμίσουν, για να μπορέσουν να συνεχίσουν τη δραστηριότητά τους.

Τι προσφέρει το Ευρωπαϊκό Πρόγραμμα Έγκαιρης Προειδοποίησης στην επιχείρηση και στον ελεύθερο επαγγελματία; Πώς μπορεί να  βοηθήσει τις επιχειρήσεις για να αντιμετωπίσουν  τα προβλήματα που τις  πιέζουν, λόγω της οικονομικής κρίσης;

**Θέμα 1ο: Σε ποιους απευθύνεται το Πρόγραμμα.**

Το Πρόγραμμα απευθύνεται είτε σε επιχειρήσεις που ενώ επιβίωσαν μέσα στην Κρίση διαπιστώνουν ότι έχουν «κολλήσει» και πρέπει να διαγνώσουν τις πραγματικές αιτίες  των προβλημάτων τους (οργανωτικές, κόστος παραγωγής, διάρθρωση πωλήσεων, νέες αγορές κλπ), είτε σε επιχειρήσεις που έχουν βρεθεί, ιδίως λόγω της Κρίσης, σε αδυναμία εξυπηρέτησης των οφειλών τους και αναζητούν την βέλτιστη λύση για να τις ρυθμίσουν για να μπορέσουν να συνεχίσουν.

**Θέμα 2ο: Τι προσφέρει πρακτικά το Πρόγραμμα**

Σε κάθε επιχείρηση που θα συμμετέχει στο πρόγραμμα, ο Μηχανισμός Έγκαιρης Προειδοποίησης του ΕΕΑ, προσφέρει την κατάλληλη υποστήριξη, εντελώς ΔΩΡΕΑΝ. Εξασφαλίζει απόλυτη ΕΧΕΜΥΘΕΙΑ, πρωταρχικό συστατικό του Προγράμματος και για την διασφάλισή της τηρείται ειδικό πρωτόκολλο  (ακολουθώντας  τις προδιαγραφές του Ευρωπαϊκού Προγράμματος για τα προσωπικά δεδομένα και την εχεμύθεια).

Πρώτα γίνεται η Διάγνωση των προβλημάτων από τους επαγγελματίες συμβούλους (Διαγνώστες) και μετά ακολουθεί η υποστήριξη από τους ειδικούς εθελοντές Μέντορες ,είτε ατομικά είτε με την οργάνωση εργαστηρίων για την παρουσίαση των λύσεων στα προβλήματα. Και όλα αυτά χωρίς να πρέπει να δώσετε ούτε ένα ευρώ.

**Θέμα 3ο: Tι προϋποθέσεις υπάρχουν για την συμμετοχή στο Πρόγραμμα**

Κάθε μικρομεσαία επιχείρηση ή Ελεύθερος Επαγγελματίας, που απασχολεί έως 50 άτομα, με λειτουργία τουλάχιστον 3 έτη, ανεξαρτήτως τομέα δραστηριότητας και νομικής μορφής, μπορεί να ενταχθεί στο Πρόγραμμα. Εξαιρούνται όσοι βρίσκονται εντός δικτύων Franchise.

**Θέμα 4ο: Τι κερδίζουν οι συμμετέχοντες στο Πρόγραμμα**

Τα κέρδη είναι πολλά. Καταρχήν μπαίνει ένα τρίτο μάτι, ειδικού, στην επιχείρηση και προσφέρει την εμπειρία του, νέες σκέψεις, άλλη οπτική. Ο ωφελούμενος βλέπει ξεκάθαρα τις επιλογές που έχει και τους δρόμους που μπορεί να ακολουθήσει. Λαμβάνει υποστήριξη από επαγγελματίες Μέντορες (έμπειροι σύμβουλοι επιχειρήσεων) για να βελτιωθεί στα σημεία που έχει ανάγκη. Η ψυχολογική τόνωση είναι σημαντική καθώς το ηθικό αναπτερώνεται, όχι γιατί θα γίνουν μαγικά, αλλά γιατί θα έχει καλύτερη εικόνα του μέλλοντος.

**Θέμα 5ο: Η Διαδικασία**

Μόλις γίνει η [ΑΙΤΗΣΗ](http://www.earlywarning.eea.gr/aitisi-lipsis-simvouleutikon-ipiresion/) από την ενδιαφερόμενη επιχείρηση, ο υπεύθυνος του Προγράμματος αναθέτει την επιχείρηση σε έναν ΔΙΑΓΝΩΣΤΗ. Ο [ΔΙΑΓΝΩΣΤΗΣ](http://www.earlywarning.eea.gr/i-omada/)  είναι έμπειρος σύμβουλος επιχειρήσεών και θα συνεργαστεί με την επιχείρηση , ώστε να διαπιστώσει τι είδους προβλήματα αντιμετωπίζει η επιχείρηση και πώς αυτά μπορούν να υποστηρίζουν.

Μόλις ολοκληρωθεί η ΔΙΑΓΝΩΣΗ ο ΔΙΑΓΝΩΣΤΗΣ θα αποφασίσει για τα επόμενα βήματα. Οι επιλογές είναι ποικίλες με κυριότερες την ανάθεση της υπόθεσης σε ειδικό Μέντορα ή σε ειδικό δικηγόρο (όταν είναι θέμα χρεών) για να παρασχεθούν οι επαγγελματικές συμβουλές. Οι [ΜΕΝΤΟΡΕΣ](http://www.earlywarning.eea.gr/category/oi-mentores-symvouleuoun/)  είναι επαγγελματίες σύμβουλοι που προσφέρουν εθελοντικά το έργο τους και υποστηρίζουν τις επιχειρήσεις και τους ελεύθερους επαγγελματίες σε πλειάδα θεμάτων.

Στις περιπτώσεις οφειλών ο ειδικευμένος δικηγόρος του Προγράμματος θα αναλύσει, σε συνεργασία με τον επιχειρηματία ή τον ελεύθερο επαγγελματία, την όλη κατάσταση και θα συμβουλέψει για τις δόκιμες λύσεις. Το Πρόγραμμα δεν παρέχει και την παροχή της υπηρεσίας (πχ προετοιμασία φακέλου για εξωδικαστικό μηχανισμό κλπ).

Στις περιπτώσεις που οι επιχειρηματίες επιθυμούν να διερευνήσουν και να επιχειρήσουν καλόπιστα και με συναλλακτική ευθύτητα να επιλύσουν εξωδικαστικά με τη βοήθεια διαμεσολαβητών σύμφωνα με τον Ν.4512/2018 (άρθρα 178-206), αναφορικά με τις δυνατότητες διευθέτησης των ζητημάτων που απασχολούν τα μέρη, δίδεται η δυνατότητα να πραγματοποιηθεί με την συνδρομή των επιστημονικών συνεργατών (διαμεσολαβητών) του προγράμματος.

**Το ΕΕΑ προχώρησε στην τυποποίηση των διαδικασιών και των εντύπων του Μηχανισμού Έγκαιρης Προειδοποίησης του ΕΕΑ και την πιστοποίησή τους.**

Σχεδιάστηκαν , δοκιμάστηκαν και τυποποιήθηκαν όλες οι διαδικασίες και τα έντυπα και ενσωματώθηκανστο Σύστημα Υλοποίησης Έργων με Ίδια Μέσα του ΕΕΑ, μετά από έλεγχο, σύμφωνα με το Πρότυπο ΕΛΟΤ 1429:2008, ΕΛΟΤ 1431-3:2008-Επίπεδο 1, από τηνSWISS APPROVAL **.**

***Γ.1 ΥΠΟΒΟΛΗ ΑΙΤΗΣΗΣ (ΕΝΤΥΠΟ 1-ΑΙΤΗΣΗ)***

***Γ.2 ΑΝΑΘΕΣΗ ΣΕ ΔΙΑΓΝΩΣΤΗ-ΣΥΜΒΟΥΛΟ***

***Γ.3 ΥΠΟΓΡΑΦΗ ΣΥΜΒΑΣΗΣ (ENTYΠΟ 6 –ΣΥΜΒΑΣΗ ΜΕ ΕΤΑΙΡΕΙΑ )***

***Γ.4 ΗΜΕΡΟΛΟΓΙΟ ΕΠΑΦΩΝ ΜΕ ΕΠΙΧΕΙΡΗΣΗ ΚΑΙ ΔΙΚΗΓΟΡΟ – ΕΝΤΥΠΑ 7, 8***

***Γ.5 ΔΙΑΓΝΩΣΤΙΚΟ ΕΝΤΥΠΟ – (ΕΝΤΥΠΟ 9)***

**Γ.6 ΔΙΑΓΝΩΣΤΙΚΗ ΜΕΛΕΤΗ**

***Γ.7 ΥΠΟΒΟΛΗ ΔΙΑΓΝΩΣΗΣ ΚΑΙ ΑΝΑΘΕΣΗ ΣΕ ΜΕΝΤΟΡΑ***

**Γ.8 ΑΝΑΘΕΣΗ ΣΕ ΜΕΝΤΟΡΑ**

**Γ.9 FOLLOW UP**

Επίσης έχει αναπτύξειεκπαιδευτικό, υποστηρικτικό υλικό (role playing & εγχειρίδιο) και υλικό παρουσίασης (Power Point Presentation) για την εκπαίδευση & πιστοποίηση των γνώσεων και δεξιοτήτων των Εθελοντών Μεντόρων του Early Warning Europeσύμφωνα με τοπρότυποISO/IEC 17024 με τη δημιουργία σχήματος με τίτλο '' Μέντορας Έγκαιρης Προειδοποίησης ΜΜΕ'' από τον Διεπημελητηριακό Φορέα Πιστοποίησης -ΔΙΦΟΠ της Κ.Ε.Ε.Ε ο οποίος είναι διαπιστευμένος από τον ΕΣΥΔ ως Φορέας Πιστοποίησης Προσώπων -Φ.Π.Π κατά ISO/IEC 17024 με την υπ΄αριθμ 1081.

Επίσης το Επαγγελματικό Επιμελητήριο Αθηνών, με βάση τα προβλήματα που διαπιστώθηκαν στις επιχειρήσεις, μέσα από τη διαδικασία της διάγνωσης και συμβουλευτικής καθοδήγησης που πραγματοποιείται στο πλαίσιο του προγράμματος Early Warning Europe (mentoring),έχει εκπονήσει μέχρι τώρα στο πλαίσιο του προγράμματος δυο Οδηγούς:

1. **Οδικός Χάρτης Ρύθμισης Οφειλών Επαγγελματιών και Επιχειρήσεων**
2. **Οδηγός για το Ψηφιακό Μάρκετινγκ στις μικρές επιχειρήσεις**

Από το πρόγραμμα έχουν επωφεληθεί μέχρι σήμερα σε διάρκεια 1 ½ έτος πάνω από 800 επιχειρήσεις και επαγγελματίες οι οποίοι δραστηριοποιούνται στους κάτωθι τομείς δραστηριότητας:

|  |  |  |
| --- | --- | --- |
| **Α/Α** | **Επιχειρηματική δραστηριότητα** | **Ποσοστό** |
|  | Χονδρικό & Λιανικό Εμπόριο | 20% |
|  | Πράκτορες & Ασφαλιστικοί Σύμβουλοι | 15% |
|  | Εκπαίδευση | 18% |
|  | Πληροφορική & Σύμβουλοι | 10% |
|  | Μεταποίηση | 10% |
|  | Τουριστικές υπηρεσίες  | 5% |
|  | Λογιστικές , φοροτεχνικές υπηρεσίες | 4% |
|  | Καφέ, εστιατόρια | 12% |
|  | Εκτυπώσεις, ταινίες video | 4% |
|  | Αισθητικοί, κομμωτήρια  | 2% |

Τα κυριότερα προβλήματα που αντιμετωπίζουν οι επιχειρήσεις σύμφωνα με τα στοιχεία του Επαγγελματικού Επιμελητηρίου Αθηνών μπορούν να κατηγοριοποιηθούν ως ακολούθως:

* Θέματα ρευστότητας
* Θέματα διαχείρισης του Χρέους της επιχείρησης (δημόσιο, ασφαλιστικές οφειλές, τράπεζες κλπ)
* Θέματα γενικής οργάνωσης της επιχείρησης (γνώσεις διοικητικής οργάνωσης, γνώσεις διαχείρισης προσωπικού, μηχανογράφηση κλπ).
* Θέματα προώθησης πωλήσεων και ηλεκτρονικού επιχειρείν (Digital Marketing, e-commerce, κλπ).

Η επιτυχία του προγράμματος τόσο στην Ελλάδα .όσο και στις υπόλοιπες χώρες (Δανία, Βέλγιο, Γερμανία, Ισπανία, Ιταλία, Πολωνία) συνέβαλε στην αναγνώριση ως πολύ σημαντικού, του μηχανισμού της Έγκαιρης Προειδοποίησης από την Ευρωπαϊκή Ένωση , γεγονός που τεκμηριώνεται και με την ψήφιση σχετικής Οδηγίας ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί πλαισίου για την προληπτική αναδιάρθρωση, την απαλλαγή από τα χρέη και τις ανικανότητες ή την έκπτωση οφειλετών, καθώς και περί μέτρων βελτίωσης των διαδικασιών αυτών, και για την τροποποίηση της οδηγίας (ΕΕ) 2017/1132 (Οδηγία για την αναδιάρθρωση και την αφερεγγυότητα)**,** η οποίαδιευκολύνει τις βιώσιμες επιχειρήσεις που αντιμετωπίζουν οικονομικές δυσχέρειες να έχουν πρόσβαση στα πλαίσια προληπτικής αναδιάρθρωσης από αρχικό στάδιο, με στόχο την πρόληψη της αφερεγγυότητας. Επίσης ο  ΟΟΣΑ και η ΕΕ συνιστούν στις χώρες της ΕΕ και στις υποψήφιες για ένταξη χώρες , να εισαγάγουν στις πολιτικές τους την Έγκαιρη Προειδοποίηση Επιχειρήσεων , ενσωματώνοντας τον μηχανισμό στους Δείκτες Πολιτικής για τις ΜΜΕ

( [ΕΓΚΑΙΡΗ ΠΡΟΕΙΔΟΠΟΙΗΣΗ ΣΤΟΥΣ ΔΕΙΚΤΕΣ ΠΟΛΙΤΙΚΗΣ ΓΙΑ ΤΙΣ ΜΙΚΡΟΜΕΣΑΙΕΣ ΕΠΙΧΕΙΡΗΣΕΙΣ](https://www.youtube.com/watch?time_continue=151&v=U2sq3vJ-AY0&fbclid=IwAR3vgLYZHqtG1kZv5soNyGzsXXRwCASa3evDEqKjy7wYdiDRIzqc_qapCRg)).

Με τον Ν.4605/2019 ,στο άρθρο 56, με τίτλο «Δομές Στήριξης Επιχειρήσεων», προβλέπεται η δημιουργία δομών στα κατά τόπους Επιμελητήρια στους σκοπούς των οποίων περιλαμβάνεται και η Έγκαιρη Προειδοποίηση και Υποστήριξη των επιχειρήσεων.

Το Επαγγελματικό Επιμελητήριο Αθηνών μπορεί να αναλάβει:

* να παραδώσει ολοκληρωμένο εγχειρίδιο για την δημιουργία **Μηχανισμού Έγκαιρης Προειδοποίησης σε κάθε Επιμελητήριο**
* να διαθέσει αποκλειστική πρόσβαση στη βιβλιοθήκη εργαλείων και στο εγχειρίδιο έγκαιρης προειδοποίησης,
* να εκπαιδεύσει όλα τα στελέχη των κατά τόπους Επιμελητηρίων που θα απαρτίζουν την ομάδα που θα παρέχει υπηρεσίες ΕΓΚΑΙΡΗΣ ΠΡΟΕΙΔΟΠΟΙΗΣΗΣ στα μέλη του
* να διαθέσει όλο το υλικό που είναι απαραίτητο στην παροχή ολοκληρωμένων υπηρεσιών ΕΓΚΑΙΡΗΣ ΠΡΟΕΙΔΟΠΟΙΗΣΗΣ.
* Να διαθέσει το ΜΗΤΡΩΟ ΜΕΝΤΟΡΩΝ ΕΓΚΑΙΡΗΣ ΠΡΟΕΙΔΟΠΟΙΗΣΗΣ που περιλαμβάνει μέχρι σήμερα πάνω από 230 εθελοντές εμπειρογνώμονες
* να παρέχει υπηρεσίες back office σε όλα τα Επιμελητήρια για θέματα Έγκαιρης Προειδοποίησης
* να διευκολύνει την δικτύωση με το ευρωπαϊκό δίκτυο εμπειρογνωμόνων, δημοσίων αρχών, ενώσεων και εμπορικών επιμελητηρίων, που δημιουργήθηκε στο πλαίσιο του Early Warning Europe, για τη βελτίωση των συνθηκών υποστήριξης για τις ΜΜΕ και τους επιχειρηματίες σε ολόκληρη την Ευρώπη.

Κύριε Υπουργέ

Η επιτυχία του πιλοτικού προγράμματος για την Έγκαιρη Προειδοποίηση, η πρόσφατη Ευρωπαϊκή Οδηγία 2017/1132 για την **αναδιάρθρωση και την αφερεγγυότητα** και ο Ν.4605/2019 για τη δημιουργία «Δομών Στήριξης Επιχειρήσεων» στα Επιμελητήρια , αποτελούν ιδανικές προϋποθέσεις για την ανάληψη πρωτοβουλίας για την επέκταση του Μηχανισμού Έγκαιρης Προειδοποίησης σε όλη την χώρα, στο πλαίσιο του Ε.Π. Ε.Π. «Ανταγωνιστικότητα Επιχειρηματικότητα και Καινοτομία».

**ΘΕΜΑ 4. Ανοιχτά Κέντρα Εμπορίου (Open Mall)**

Τα Ανοικτά Κέντρα Εμπορίου (ΑΚΕ) είναι ένας πρωτοποριακός θεσμός που αποσκοπεί στην ενίσχυση της μικρομεσαίας ελληνικής επιχειρηματικότητας, η οποία παρέχει χιλιάδες θέσεις εργασίας στους δύσκολους καιρούς που διανύουμε, στην αναβάθμιση των αστικών κέντρων μέσα από μια μεγάλη γκάμα παρεμβάσεων και φυσικά στη διευκόλυνση και την παροχή επιλογών στους καταναλωτές.

Η ελληνική μικρομεσαία επιχειρηματικότητα, μέσα σε εξαιρετικά δύσκολες συνθήκες, συνεχίζει να προσφέρει χιλιάδες θέσεις εργασίας και να εξυπηρετεί τον καταναλωτή με τον καλύτερο δυνατό τρόπο.

Ιδιαίτερα οι εμπορικές επιχειρήσεις, αποτελούν τη βασική πύλη εισόδου στην αγορά εργασίας για τους νέους. Το ελληνικό εμπόριο είναι ο κλάδος που σταθερά συνεισφέρει τις περισσότερες νέες θέσεις εργασίας, σύμφωνα με τα στοιχεία της Ετήσιας Έκθεσης Ελληνικού Εμπορίου του Ινστιτούτου Εμπορίου & Υπηρεσιών της ΕΣΕΕ.

Τα ΑΚΕ ωφελούν τις πόλεις τους γιατί:

* Αναβαθμίζεται η εικόνα της πόλης.
* Ενισχύεται η τοπική αγορά.
* Αποκτά περισσότερη ζωή το κέντρο της πόλης.
* Προσελκύονται επισκέπτες από την ευρύτερη περιοχή και τις γειτονικές πόλεις.
* Δημιουργείται ένας νέος πόλος έλξης για τους τουρίστες.
* Τα έσοδα μένουν στην τοπική οικονομία.
* Υλοποιούνται δράσεις καλλωπισμού και εκσυγχρονισμού του κέντρου της πόλης και επιλύονται προβλήματά του.
* Δημιουργούνται δίκτυα συνεργασίας τοπικών επιχειρήσεων και ανάπτυξης κοινών δράσεων.

Επιπλέον, ωφελεί την ελληνική οικονομία γιατί:

* Ενισχύονται οι μικρομεσαίες επιχειρήσεις, που αποτελούν βασικό πυλώνα στήριξης της οικονομίας.
* Διασώζονται θέσεις εργασίας και μπορούν να δημιουργηθούν νέες.
* Αναπτύσσονται νέα υγιή πρότυπα συνεργασιών και ανάπτυξης σε τοπικό επίπεδο.
* Λειτουργούν ανασχετικά εναντίον των λουκέτων και της κρίσης.

Παράλληλα, ωφελεί τις επιχειρήσεις που συμμετέχουν γιατί:

* Γίνονται κομμάτι μιας νέας προσπάθειας, μέρος ενός νέου λειτουργικού μοντέλου.
* Ενώνουν τις δυνάμεις τους με τις γειτονικές τους επιχειρήσεις για να αντιμετωπίσουν μαζί τις δυσκολίες που έφερε η κρίση.
* Αποκτούν πρόσβαση σε ευρύτερο καταναλωτικό κοινό.
* Διαφημίζονται μέσα από την προβολή του έργου.
* Κερδίζουν νέες δυνατότητες επικοινωνίας με τους καταναλωτές και την ευκαιρία να τους ενημερώνουν άμεσα για τις ειδικές προσφορές τους.
* Προσφέρουν κίνητρα στους πελάτες να τις προτιμήσουν και να πραγματοποιήσουν επαναλαμβανόμενες επισκέψεις στην επιχείρηση και το ΑΚΕ γενικότερα.
* Ενισχύουν την εικόνα και την ταυτότητά τους.

Τέλος, ωφελεί τους καταναλωτές γιατί:

* Απολαμβάνουν τις αγορές τους όχι κλεισμένοι σε ένα απρόσωπο χώρο, αλλά σε ένα δημόσιο ανοιχτό χώρο
* Έχουν στη διάθεσή τους ποικιλία, με τις ίδιες ή και περισσότερες επιλογές από αυτές που συναντούν στα mall, σε ιδιαίτερα ανταγωνιστικές τιμές.
* Κερδίζουν ακόμα περισσότερο από τις ειδικές προσφορές που κάνουν τα καταστήματα στους καταναλωτές που εγγράφονται μέλη των ΑΚΕ.
* Ενημερώνονται άμεσα, μέσω του portal ή της ειδικής εφαρμογής, για κάθε νέο των καταστημάτων που τους ενδιαφέρουν.
* Διασκεδάζουν, ψυχαγωγούνται και απασχολούνται δημιουργικά, οι ίδιοι και τα παιδιά τους.
* Επισκέπτονται ξανά το κέντρο της πόλης τους και το βλέπουν με άλλο μάτι.
* Επωφελούνται, όπως ολόκληρη η τοπική κοινωνία, από τις δράσεις αναβάθμισης της πόλης τους.
* Έχουν τη χαρά ότι ενισχύουν τον τόπο τους.

Το Επαγγελματικό Επιμελητήριο Αθηνών συμμετείχε σε δύο προτάσεις σε συνεργασία με τους δήμους Νέας Σμύρνης και Αγίας Βαρβάρας ,στο πλαίσιο της πρόσκλησης 098 του Ε.Π. «Ανταγωνιστικότητα Επιχειρηματικότητα και Καινοτομία» , οι οποίες εγκρίθηκαν με προϋπολογισμό **1.730.000 €** και**1.679.524,82 €** αντίστοιχα.

Αναμένουμε τις τελικές αποφάσεις για την ενεργοποίηση της δράσης και την υλοποίηση των εγκεκριμένων έργων.

 Για την υποστήριξη των **Ανοικτών Κέντρων Εμπορίου** σε πεζοδρόμους μεγάλων αστικών πόλεων υπάρχει η αναγκαιότητα της δημιουργίας **Ολοκληρωμένων Πλάνων Ανάπτυξης** με δράσεις και ενέργειες marketing, εκπαίδευσης των στελεχών των επιχειρήσεων σε ποιοτική εξυπηρέτηση του πελάτη. Τα πλάνα marketing θα πρέπει να περιέχουν την πολύ καλή αποτύπωση της υφιστάμενης κατάστασης με δυνατά και αδύνατα σημεία κάθε επιχείρησης, τις στρατηγικές ανάπτυξης των προϊόντων, του τρόπου έκθεσης των με τις σύγχρονες μεθόδους merchandising, την γενική εμπορική πολιτική, διάφορες ενέργειες marketing όπως events, διαφήμιση και υλικό προώθησης, την παρουσία τους σε κοινωνικά δίκτυα. Στα πλάνα πρέπει να ενταχθούν και εκπαιδευτικές ενότητες για την διαχείριση της εμπειρίας του πελάτη, την δυνατόν καλύτερη εξυπηρέτηση του, την αντιμετώπιση της δυσαρέσκειας.

Το Επαγγελματικό Επιμελητήριο Αθηνών με στόχο την ενίσχυση της επιχειρηματικότητας μέσα από την ενεργή συμμετοχή των εμπόρων και καταστηματαρχών της περιοχής της **ΠΛΑΚΑΣ** (**Εμπορικός Σύλλογος Αθηνών και Σύλλογος Καταστηματαρχών Τουριστικών Περιοχών Αθήνας)** έχει αναλάβει πρωτοβουλία για την υλοποίηση μίας καινοτόμου πρωτοβουλίας με την εκπόνηση με αυτοχρηματοδότηση του **Στρατηγικού Σχεδίου (Master Plan)** για την ανάπτυξη Ανοικτού Κέντρου Εμπορίου (open mall) στην **τουριστική αγορά της Πλάκας**. Όλες οι παρεμβάσεις θα βασίζονται σε αποφάσεις υποστηριγμένες από τους δυο Συλλόγους της περιοχής παρέμβασης και τους επιχειρηματίες – εμπόρους. Μέσω της διαδικασίας διαβούλευσης, οι αποφάσεις υπέρ ή κατά των μέτρων ενίσχυσης της επιχειρηματικότητας και της δημιουργίας Ανοικτού Κέντρου Εμπορίου μπορούν να αποκτήσουν ένα σημαντικό επίπεδο “δημόσιας νομιμότητας”.

Το πρώτο αυτό πιλοτικό Στρατηγικό Σχέδιο (Master Plan) για την ανάπτυξη του Ανοικτού Κέντρου Εμπορίου (open mall) στην **τουριστική αγορά της Πλάκας**, με στόχο την ενίσχυση της επιχειρηματικότητας, που περιλαμβάνει:

1. **Καθορισμό εμπλεκόμενων φορέων.** Θα προσδιορισθούν όλοι οι εμπλεκόμενοι στη σύνταξη και υλοποίηση του master plan (έμποροι, κάτοικοι, ιδιοκτήτες, εκπρόσωποι φορέων του τουρισμού κλπ) και θα προσδιορισθεί ο ρόλος και το όφελος του καθενός από το σχεδιασμό για την ανάπτυξη της αγοράς

**2.** **Διαβούλευση με τους εμπλεκόμενους φορείς.** Kick off meeting για την ενημέρωση για την εμπλοκή του κάθε φορέα στις φάσεις υλοποίησης. Προσδοκία είναι η δέσμευση των εμπλεκομένων και η ταύτιση όλων με την αξία των σχεδιαζόμενων παρεμβάσεων

**3.** **Σύνταξη, αποστολή και συλλογή ερωτηματολογίων προς τους εμπλεκόμενους** για την καταγραφή της υφιστάμενης κατάστασης στην αγορά (έμποροι, επισκέπτες, τουριστικά γραφεία, κάτοικοι, υπουργείο, δήμος, πολίτες)

**4.** **Αποτύπωση υφιστάμενης κατάστασης (στοιχείων που χρίζουν αλλαγής με κριτήριο την αγοραστικής εμπειρία των επισκεπτών).** Ανάλυση της αγοραστικής εμπειρίας από τη στιγμή που γεννάται ο λόγος για τον οποίοι αποφασίζει κανείς να επισκεφθεί την αγορά μέχρι και την άφιξή του στον επόμενο προορισμό. Η αγορά μέσα από το πρίσμα των πελατών ή όσων δεν την επέλεξαν. Φωτογράφηση της αγοραστικής εμπειρίας

**5.** **Ανάλυση ανταγωνισμού.** Προσδιορισμός ανταγωνιστικών αγορών ή ανταγωνιστικών εμπειριών που προσφέρονται στον προορισμό. Ανάλυση χαρακτηριστικών και σημείων προς αξιοποίηση ή αλλαγή

**6.** **Concept building.** Προσδιορισμός της ταυτότητας της αγοράς ώστε να διαφοροποιείται από τον ανταγωνισμό (αγορές, εμπειρίες) και του καταναλωτικού κοινού στόχου

**7.** **Σύνταξη κατευθυντήριων για τη δημιουργία της εταιρικής ταυτότητας της αγοράς.** Ενδεικτική κοστολόγηση για τη δημιουργία εμπορικής ταυτότητας

**8.** **Επιλογή παρεμβάσεων στον ιδιωτικό χώρο για τη συμμόρφωσή του με το concept και το κοινό στόχο.** Δημιουργία αρχιτεκτονικών προσχεδίων προτεινόμενων παρεμβάσεων και κοστολόγηση

**9.** **Επιλογή παρεμβάσεων στο δημόσιο χώρο για τη συμμόρφωσή του με το concept και το κοινό στόχο.** Δημιουργία αρχιτεκτονικών προσχεδίων προτεινόμενων παρεμβάσεων και κοστολόγηση

**10.** **Επιλογή λύσεων τεχνολογίας για τη βελτίωση της αγοραστικής εμπειρίας των επισκεπτών.** Τεχνική περιγραφή και κοστολόγηση των προτεινόμενων λύσεων

**11.** **Επιλογή λύσεων λειτουργικότητας (προσβασιμότητα, κανονισμοί κ.λπ.) για τη βελτίωση της αγοραστικής εμπειρίας.** Τεκμηρίωση επιλογών και κοστολόγηση

**12.** **Δημιουργία του πλάνου marketing.** Σύνταξη και κοστολόγηση των προτεινόμενων παρεμβάσεων που εξυπηρετούν τις επιδιώξεις των εμπόρων

**13.** **Δημιουργία πλάνου επικοινωνίας.** Ανάλυση των ενεργειών του πλάνου επικοινωνίας και κοστολόγηση των προτεινόμενων παρεμβάσεων (μηνύματα, διαφημιστικοί χώροι και τρόποι, Social Media, έντυπο, εκδηλώσεις, έρευνα, εσωτερική επικοινωνία, ΜΜΕ, Ιστότοποι, κ.λπ.).

Κύριε Υπουργέ

Στόχος μας είναι να διερευνήσουμε τη φυσιογνωμία και τη ταυτότητα κάθε αγοράς στην Αττική και να σχεδιάσουμε παρεμβάσεις που θα δώσουν το διαφορετικό «στίγμα» κάθε τοπικής αγοράς ,τον τρόπο διασύνδεσής της με την συνολική αγορά, θα αναδείξουν τα ανταγωνιστικά της πλεονεκτήματα, θα προτείνουν τις κατάλληλες τεχνολογικές λύσεις για τη βελτίωση της εμπειρίας των επισκεπτών επιλέγοντας το σωστό μίγμα marketing .

Η πρότασή μας αυτή έχει διαρθρωτικό χαρακτήρα και θα επιθυμούσαμε να εξετάσετε την χρηματοδότησή της από το Ε.Π. «Ανταγωνιστικότητα Επιχειρηματικότητα και Καινοτομία».

**ΘΕΜΑ 5. Πλαίσιο αγοράς**

Ωράριο λειτουργίας καταστημάτων, θέμα Κυριακών (87 παραγωγικές Κυριακές είναι αρκετές), εκπτώσεις, προωθητικές ενέργειες.

**Ωράριο - Κυριακές**

Το πιλοτικό πρόγραμμα που προβλέπει άνοιγμα των καταστημάτων τις Κυριακές –από τον Μάιο έως και τον Οκτώβριο- στον Δήμο Αθηναίων, τον Δήμο Θεσσαλονίκης, το παραλιακό μέτωπο, τον Πειραιά και πέριξ του αεροδρομίου, στην πράξη δεν έχει αποδώσει τα αναμενόμενα.

Εξαίρεση αποτελεί το ιστορικό κέντρο της πόλης της Αθήνας, που είναι ωστόσο τουριστική περιοχή στην οποία έτσι κι αλλιώς τα καταστήματα παραμένουν ανοιχτά.

Η θέση του Επαγγελματικού Επιμελητηρίου Αθηνών είναι υπέρ της λειτουργίας των καταστημάτων 8 Κυριακές (από μία στη διάρκεια των δύο βασικών εκπτωτικών περιόδων - χειμερινές και θερινές- όπως και στις ενδιάμεσες εκπτώσεις, τρεις την εορταστική περίοδο των Χριστουγέννων και μία του Πάσχα). Αν καταργηθούν οι ενδιάμεσες εκπτώσεις οι Κυριακές αυτές θα είναι 6.

**Εκπτώσεις**

Πρότασή μας είναι η κατάργηση των ενδιάμεσων εκπτώσεων, καθώς έχει γίνει σαφές ότι δεν αποδίδουν στην πράξη.

Πραγματοποιούνται στην αρχή κάθε σεζόν, με αποτέλεσμα να μην γίνονται ουσιαστικές και γενναίες εκπτώσεις και κατά συνέπεια να μην έχουν τα αναμενόμενα οφέλη τόσο για την καταναλωτή όσο και για τους επαγγελματίες - επιχειρηματίες.

**Προσφορές**

Με την Απόφαση 56885/2014 έχουν απελευθερωθεί οι προσφορές, παρότι οι φορείς της αγοράς συμφώνησαν σε έναν Κώδικα Δεοντολογίας της αγοράς που περιλαμβάνει δύο δεκαήμερα προσφορών και προωθητικών ενεργειών ανά έτος, διότι το μέτρο αυτό ουσιαστικά ευνοεί τα πολυκαταστήματα και τους πολυχώρους.

Προτείνουμε ακόμη τη δημιουργία και λειτουργία ενός Ηλεκτρονικού Μητρώου Προσφορών και Προωθητικών ενεργειών στην ιστοσελίδα της Γενικής Γραμματείας Εμπορίου, όπου θα δηλώνονται όλες οι προσφορές και προωθητικές ενέργειες.

**ΘΕΜΑ 6. Αναπτυξιακή Τράπεζα**

Το «Νούμερο 1» πρόβλημα των μικρομεσαίων επιχειρήσεων και των επαγγελματιών είναι η έλλειψη ρευστότητας, με τις «κάνουλες» των τραπεζών να παραμένουν κλειστές και τα capital control να μην έχουν αρθεί.

Είναι επομένως επιτακτική ανάγκη η άμεση ενίσχυση της ρευστότητας, με συνθήκες και όρους, ωστόσο, που να μην είναι καταχρηστικοί αλλά να δίνουν τη δυνατότητα νέων επενδύσεων.

Η Αναπτυξιακή Τράπεζα θα μπορούσε να συμβάλει σε αυτήν την κατεύθυνση. Για να συμβεί αυτό, θα πρέπει χρηματοδοτικά εργαλεία όπως το ΕΤΕΑΝ και οι συνεταιριστικές τράπεζες να παίξουν σημαντικό ρόλο στη δημιουργία και λειτουργία της Αναπτυξιακής Τράπεζας.

Με τόσο υψηλό κόστος δανεισμού και τις γραφειοκρατικές διαδικασίες που απαιτούνται, δεν φαίνεται να καλύπτει τις πραγματικές ανάγκες της αγοράς.

**ΘΕΜΑ 7. ΕΣΠΑ 2021-2027**

Οι πόροι του ΕΣΠΑ θα μπορούσαν να δώσουν σημαντική «ανάσα» ρευστότητας στις μικρομεσαίες επιχειρήσεις, για να στηριχθούν οι ίδιες, αλλά και να στηρίξουν την οικονομία και την απασχόληση.

Στο υφιστάμενο, ωστόσο, πλαίσιο, 2014-2020, παρατηρήθηκαν και παρατηρούνται σημαντικά προβλήματα στην απορροφητικότητα και καθυστερήσεις στις διαδικασίες χρηματοδότησης.

Με αφορμή το σχεδιασμό του νέου Εταιρικού Συμφώνου για το Πλαίσιο Ανάπτυξης, ΕΣΠΑ 2021-2027, τονίζουμε ότι πρέπει τα προβλήματα αυτά να ξεπεραστούν, καθώς και να ενισχυθούν περαιτέρω συγκεκριμένοι τομείς, όπως ο εμπορικός, το ποσοστό του οποίου στα προηγούμενα προγράμματα ήταν πολύ μικρό.

Δεδομένου ότι το εμπόριο απασχολεί το 18% της συνολικής απασχόλησης της χώρας, είναι σαφές ότι η ένταξη των μικρομεσαίων εμπορικών επιχειρήσεων στο νέο πλαίσιο του ΕΣΠΑ θα τονώσει την απασχόληση και την ίδια την οικονομία της χώρας.

**ΘΕΜΑ 8. Νέο μοντέλο αδειοδοτήσεων**

Η γραφειοκρατία συνιστά μείζον πρόβλημα για την κοινωνία και την οικονομία και παρά τις δεσμεύσεις των κυβερνήσεων δεν έχει αντιμετωπιστεί αποτελεσματικά.

Ειδικά σε ό,τι αφορά τις διαδικασίες που απαιτούνται για την αδειοδότηση μιας νέας επιχείρησης – δηλαδή την ενίσχυση της επιχειρηματικότητας- καταγράφονται ακόμη καθυστερήσεις.

Αυτό συμβαίνει κυρίως στα καταστήματα υγειονομικού ενδιαφέροντος, που παρά το γεγονός ότι έχει μειωθεί σημαντικά ο χρόνος αδειοδότησής τους, χρειάζεται να γίνουν περαιτέρω βήματα προς την κατεύθυνση της μείωσης της γραφειοκρατίας και της αδιαφάνειας.

Στο πλαίσιο αυτό, σημειώνουμε και το σημαντικό ζήτημα της καθυστέρησης στην απόδοση δικαιοσύνης, δηλαδή την εκδίκαση υποθέσεων που σχετίζονται με την επιχειρηματικότητα και επενδυτικά σχέδια.

Οι καθυστερήσεις που καταγράφονται λειτουργούν αποτρεπτικά για την προσέλκυση επενδύσεων, με τις συνακόλουθες αρνητικότατες συνέπειες για την οικονομία και την ανάπτυξη.

**ΘΕΜΑ 9. Παράνομο εμπόριο**

Την ώρα που χιλιάδες μικρομεσαίες επιχειρήσεις προσπαθούν να επιβιώσουν υπό το βάρος των φόρων, των εισφορών, του μειωμένου τζίρου εξαιτίας της μείωσης των εισοδημάτων, το φαινόμενο του παραεμπορίου έχει πάρει διαστάσεις επιδημίας.

Μία βόλτα έξω από το Οικονομικό Πανεπιστήμιο ή στην οδό Αθηνάς, αρκεί για να πειστεί και ο πλέον δύσπιστος. Προϊόντα που είναι απομιμήσεις γνωστών εταιριών, διακινούνται χωρίς κανέναν έλεγχο. Το αποτέλεσμα είναι το κράτος να χάνει έσοδα από τη φορολογία, τα μικρά εμπορικά καταστήματα να χάνουν πελάτες και να προκαλούνται συνθήκες αθέμιτου ανταγωνισμού σε βάρος των συνεπών επιχειρηματιών. Το εξοργιστικό είναι ότι πολλοί παράνομοι μικροπωλητές βρίσκουν καταφύγιο ακόμα και μέσα σε ανώτατα εκπαιδευτικά ιδρύματα. Και βέβαια πίσω από το παραεμπόριο κρύβονται μεγάλα οικονομικά συμφέροντα.

Σύμφωνα με τα στοιχεία, ο τζίρος του παραεμπορίου ανέρχεται σε περίπου 15-20 δισ. ευρώ, ενώ οι διαφυγόντες φόροι σε 3-4 δισ. ευρώ. Την ίδια ώρα, σύμφωνα με έρευνα του Πανεπιστημίου Πειραιά, χάνονται 24.600 θέσεις απασχόλησης.

Χρειάζεται το Συντονιστικό Κέντρο Εποπτείας Αγοράς και Αντιμετώπισης Παραεμπορίου (ΣΥ.ΚΕ.Α.ΑΠ) να στελεχωθεί και να ενισχυθεί, και σε άμεση επαφή με τα κατά τόπους Επιμελητήρια και τους Εμπορικούς Συλλόγους, ώστε να υπάρχει μεγαλύτερο αποτέλεσμα στη μείωση του φαινομένου.

Το Επαγγελματικό Επιμελητήριο Αθηνών ζητά από την Πολιτεία την αύξηση των ελέγχων και την συνεργασία των συναρμόδιων υπουργείων προκειμένου να σταματήσει το θλιβερό φαινόμενο που στερεί εισοδήματα από μικρές επιχειρήσεις και προκαλεί τεράστια ζημιά στην εθνική οικονομία.

Σημειώνουμε επίσης ότι οι εισαγωγές παραποιημένων προϊόντων στην ΕΕ ανέρχονται σε 121 δισ. ευρώ. Επομένως, το φαινόμενο να αντιμετωπιστεί συντονισμένα, καθώς η χώρα μας αποτελεί πύλη εισόδου για την Ευρώπη.

**ΘΕΜΑ 10. Φορολογία, εισφορές, πάταξη της φοροδιαφυγής**

Ένα γεγονός που δεν μπορεί να αμφισβητηθεί από κανέναν, είναι η υπερφορολόγηση της μεσαίας τάξης. Είναι κάτι που και το κόμμα σας ανέδειξε σε σημαντικό βαθμό κατά τη διάρκεια της προεκλογικής εκστρατείας. Και οι υψηλές ασφαλιστικής εισφορές αποτελούν επίσης σημαντική επιβάρυνση για τον επιχειρηματικό κόσμο.

Αποτέλεσμα των πολιτικών που εφαρμόστηκαν κατά τη διάρκεια της κρίσης ήταν η διόγκωση του ιδιωτικού χρέους.

Γνωρίζουμε ότι η Κυβέρνηση έχει δεσμευθεί να νομοθετήσει άμεσα για τη μείωση των φόρων, κάτι που περιμένει όλη η αγορά. Εξαιρετικά ουσιαστικό επίσης είναι να ληφθεί η πολιτική απόφαση για οριστική πάταξη της φοροδιαφυγής. Δεν μπορεί να βρίσκεται πάντα υπό πίεση ένας φορολογικά συνεπής επιχειρηματίας την ώρα που κάποιος ανταγωνιστής του φοροδιαφεύγει συστηματικά. Αν πραγματικά θέλει η Πολιτεία, μπορεί να πατάξει το φαινόμενο το οποίο οδηγεί σε στρέβλωση της αγοράς.

Επίσης, θα πρέπει κάποια στιγμή να αποκτήσουμε ένα σταθερό φορολογικό σύστημα έτσι ώστε να μπορέσουμε να δούμε και σοβαρές επενδυτικές προσπάθειες. Μπορεί τα θέματα φορολογίας και εισφορών να μην ανήκουν στο χαρτοφυλάκιό σας, θεωρούμε όμως ότι η παρέμβασή σας προς τα αρμόδια Υπουργεία μπορεί να αποδειχτεί καταλυτική για τη στήριξη και ενίσχυση των μικρομεσαίων επιχειρήσεων. Οι αλλαγές στους συγκεκριμένους τομείς σε συνδυασμό με τις βελτιώσεις στις ρυθμίσεις οφειλών (π.χ. 120 δόσεις) που μπορούν να γίνουν, είναι βέβαιο ότι θα συμβάλουν στην τόνωση της επιχειρηματικότητας και στην επανεκκίνηση της οικονομίας μας.

**Με εκτίμηση,**

**Ο Πρόεδρος**

**Ιωάννης Χατζηθεοδοσίου**